Mans in motor doodgeskietArgieffoto Die polisie in Port Elizabeth ondersoek ŉ dubbelmoordsaak nadat twee mans Donderdagaand in die noordelike gedeelte van die stad in ŉ motor doodgeskiet is. Kol. Priscilla Naidu, woordvoerder van die polisie, het gesê die twee mans, Hillerion Jacobs (27) en Dane Oosthuizen (27), was twee bendelede met bande met die Upstanding Dogs-bende. “Volgens die polisie se inligting was die twee oorledenes omstreeks 20:00 op pad huis toe nadat hulle ŉ partytjie by ŉ skool bygewoon het,” het Naidu gesê. Sy het gesê daar word beweer ŉ onbekende voertuig het die mans se voertuig agtervolg en by ŉ kruising in Gelvandale langs hulle stilgehou en op hulle motor losgebrand. “Jacobs, die eienaar van die wit VW Polo, en Oosthuizen het veelvuldige skietwonde opgedoen,” het Naidu gesê. Twee sake van moord word deur die provinsiale bende-ondersoekeenheid ondersoek. Niemand is nog in hegtenis geneem nie.